འདིའི་སྐབས་ཀྱི་རིག་གནས་འདི་རྒྱའི་ཞེས་པར་གོ་ན།རིག་གནས་དང་ལེགས་བྱང་གཉིས་ལ་ཁྱད་པར་མ་བཀར་ཚེ།ང་ཚོས་ནམ་རྒྱུན་རིག་གནས་སློབ་གཉེར་ཟེར་བའི་ཚིག་དེ་སྤྱོད་བཞིན་ཡོད་ལ།དེའི་སྐབས་སུ་ལེགས་བྱང་སློབ་གཉེར་ཟེར་ན་མི་བདེ་བས་ངས་རིག་གནས་དང་ལེགས་བྱང་སོ་སོར་བཀར་ནས་བཀོལ་བ་ཡིན།སྲོལ་རྒྱུན་གྱི་རིག་གནས་བཅུ་ལ་གོ་བའི་རིག་གནས་དེ་སོར་འཇོག་དང་རྒྱའི་ཝུན་ཧྭ་ཟེར་བའི་རིག་གནས་དེ་ལ་ལེགས་བྱང་ཞེས་སྤྱོད་བཞིན་ཡོད།མདོངས་མཐའ་ཟད་པའི་ལེགས་བྱང་ཟེར་བའི་དོན་དེ་ཡིན་ལ།རི་མོ་ཟད་པའི་ལེགས་བྱང་ཞེས་གོ་ཡང་སྟབས་བདེ།ལེགས་བྱང་འདིའི་དབང་དུ་བཏང་ན་བོད་གནའ་བོའི་དུས་སུ་ལེགས་བྱང་མང་པོ་ཞིག་ཡོད་ལ།དེ་ལས་སྐོར་ཞིག་ང་ཚོས་ལོ་རྒྱུས་བསྟན་བཅོས་ཀློག་དུས་ངོས་ཟིན་བཞིན་ཡོད་ལ་སྐོར་ཞིག་ངོས་ཟིན་གྱི་མེད།དེས་ན་དེ་རིང་ང་ཚོས་ལེགས་བྱང་རེ་གཉིས་ཤིག་ཟུར་དུ་བཏོན་ནས་དེང་སང་དེ་དག་ཡོད་མེད་ལ་བལྟ་བར་བྱའོ།།